## Notat om fremskrivning af VE-andele i Danmark fordelt på budzoner

|  |
| --- |
| **Kontor/afdeling**  SYS/VE  **Dato**  1/9-2022 |

### Indledning

Der er i Energistyrelsens Klimastatus og -fremskrivning for 2022 (KF22[[1]](#footnote-1)) lavet en samlet fremskrivning af VE-andele i elforbruget (RES-E) i et *frozen policy*-scenarie, som beskriver effekten af vedtagne politiske tiltag i Danmark, herunder elforbrug samt udbygning med vedvarende energi. Da fremskrivningen af VE-andele i el-systemet kan få væsentlig betydning for, hvordan producenter af brint og PtX-brændstoffer er omfattet af kommende EU-regler (delegeret retsakt om brint baseret på vedvarende energi), vises der i dette notat en fremskrivning af VE-andele opdelt på de to danske budzoner DK1 og DK2. Fremskrivningen er baseret på samme datagrundlag og forudsætninger som KF22. Effekten af nye politiske initiativer vedtaget efter offentliggørelsen af KF22 indgår således ikke.

### Fremskrivning af VE-andele for DK1 og DK2 frem mod 2035

I april 2022 udkom KF22, hvori der vises en fremskrivning af VE-andele i elforbruget for hele Danmark frem mod 2035.

|  |  |  |
| --- | --- | --- |
| **År** | **DK1** | **DK2** |
| 2021 | 83% | 95% |
| 2022 | 83% | 106% |
| 2023 | 88% | 105% |
| 2024 | 88% | 90% |
| 2025 | 92% | 99% |
| 2026 | 103% | 102% |
| 2027 | 103% | 109% |
| 2028 | 98% | 125% |
| 2029 | 96% | 125% |
| 2030 | 100% | 135% |
| 2031 | 99% | 137% |
| 2032 | 98% | 132% |
| 2033 | 97% | 131% |
| 2034 | 96% | 128% |
| 2035 | 92% | 125% |

Tabel : VE-andele i elforbruget (RES-E) for DK1 og DK2 opgjort efter EU-metode. Kilde: KF22.

I tabel 1 ovenfor ses KF22-fremskrivningen opdelt i de to danske budzoner, som deler Danmark ved Storebælt. DK1 indeholder bl.a. Jylland og Fyn og DK2 omfatter bl.a. Sjælland og Lolland-Falster. Fremskrivning af VE-andele offentliggøres normalt samlet for Danmark[[2]](#footnote-2), og i KF22 skelnes der derfor ikke mellem budzoner. Der tages således forbehold for usikkerheder i ovenstående tabel. Faldet i VE-andel der ses for DK1 i 2027/2028 kan blandt andet forklares ved et forventet skift i forhold til netto import og eksport af elektricitet.

Eftersom tallene stammer fra analyser fra KF22, så er der anvendt identiske antagelser for bl.a. VE-udbygning og elforbrug mv. I KF22 anvendes en frozen policy tilgang med alle vedtagne tiltag, som er besluttet efter 1. januar 2022. Ydermere indgår IPCEI-projekter og energiøerne ikke i fremskrivningen, ligesom udbud af yderligere havvind fra aftalen om DKMII[[3]](#footnote-3) ikke indgår. Information om data og antagelser kan findes i forudsætningsnotat 2A til KF22[[4]](#footnote-4). Politiske aftaler fra sommeren 2022 indgår heller ikke i KF22.

I efteråret 2022 vil Energistyrelsen offentliggøre dette års Analyseforudsætninger til Energinet (AF22), som vil indeholde en opdateret fremskrivning af VE-andele baseret på en forventet udbygning med vedvarende energi og en forventet fremskrivning af elforbruget, som vurderes sandsynlig ud fra de danske mål og forpligtelser på klima- og energiområdet. Energistyrelsen forventer at kunne offentliggøre en ny tabel med fremskrivning af VE-andele fordelt på budzoner efter offentliggørelsen af AF22. Dette vil dog ikke nødvendigvis give en markant stigning i RES-E da forbruget, især til PtX, også forventes at stige.

### Betydning for kommende danske brint- og PtX-producenter

I høringsversionen for den delegerede retsakt[[5]](#footnote-5) for brint baseret på vedvarende energi er der lagt op til, at der indføres forsimplede regler for brintproducenter, der anvender elektricitet fra nettet, hvis forbruget sker i en budzone med en VE-andel over 90 pct. året før. I så fald kan producenterne af brint undtages fra de generelle regler om at indgå PPA (power purchase agreements) med VE-producenter og derudover matche produktion og forbrug på timebasis. Der lægges op til, at de generelle regler træder i kraft efter en indfasning frem til 2027.

Som det ses i tabellen ovenfor forventes danske brint og PtX-producenter at kunne blive omfattet af de forsimplede regler. Det forventes, at de endelige regler fra Kommissionen vil blive fastlagt i løbet af efteråret 2022.

1. <https://ens.dk/sites/ens.dk/files/Basisfremskrivning/kf22_-_samlet_rapport.pdf> [↑](#footnote-ref-1)
2. Derfor indgår en korrektion af vindkraft ikke i disse beregninger, og der skal tages forbehold for en afvigelse på 2-3% i det samlede RES-E. [↑](#footnote-ref-2)
3. <https://www.regeringen.dk/aktuelt/publikationer-og-aftaletekster/danmark-kan-mere-ii/> [↑](#footnote-ref-3)
4. <https://ens.dk/sites/ens.dk/files/Analyser/2a_kf22_forudsaetningsnotat_-_politik_og_aftaler_i_kf22.pdf> [↑](#footnote-ref-4)
5. <https://ec.europa.eu/info/law/better-regulation/have-your-say/initiatives/7046068-Production-of-renewable-transport-fuels-share-of-renewable-electricity-requirements-_en> [↑](#footnote-ref-5)